CELEX: 62015CN0531
Language: hr
Date: 2015-10-08 00:00:00
Title: Predmet C-531/15: Zahtjev za prethodnu odluku koji je 8. listopada 2015. uputio Tribunal Superior de Justicia de Galicia (Španjolska) – Elda Otero Ramos protiv Servicio Galego de Saúde, Instituto Nacional de la Seguridad Social

21.12.2015   
            
            
               HR
            
            
               Službeni list Europske unije
            
            
               C 429/10
            
         Zahtjev za prethodnu odluku koji je 8. listopada 2015. uputio Tribunal Superior de Justicia de Galicia (Španjolska) – Elda Otero Ramos protiv Servicio Galego de Saúde, Instituto Nacional de la Seguridad Social
   (Predmet C-531/15)
   (2015/C 429/14)
   Jezik postupka: španjolski
   
      Sud koji je uputio zahtjev
   
   Tribunal Superior de Justicia de Galicia
   
      Stranke glavnog postupka
   
   
      Tužitelj: Elda Otero Ramos
   
      Tuženici: Servicio Galego de Saúde i Instituto Nacional de la Seguridad Social
   
      Prethodna pitanja
   
   
               1.
            
            
               Mogu li se pravila o teretu dokazivanja, koja su utvrđena u članku 19. Direktive 2006/54/EZ (1) Europskog parlamenta i Vijeća od 5. srpnja 2006. o provedbi načela jednakih mogućnosti i jednakog postupanja prema muškarcima i ženama u pitanjima zapošljavanja i rada (preinaka), primijeniti na opasnosti za prirodno dojenje, koje su utvrđene u članku 26. stavku 4., u vezi sa stavkom 3. istog članka španjolskog Zakona o zaštiti na radu (Ley de Prevención de Riesgos Laborales), kojim se prenosi članak 5. stavak 3. Direktive Vijeća 92/85/EEZ (2) od 19. listopada 1992. o uvođenju mjera za poticanje poboljšanja sigurnosti i zdravlja na radu trudnih radnica te radnica koje su nedavno rodile ili doje?
            
         
               2.
            
            
               U slučaju potvrdnog odgovora na prvo pitanje, Može li se na temelju postojanja opasnosti za prirodno dojenje prilikom obavljanja zanimanja medicinske sestre na hitnom bolničkom prijemu, koje je u obrazloženom izvješću utvrdio liječnik koji je ujedno i voditelj hitnog bolničkog prijema na kojem je radnica zaposlena, zaključiti da postoji izravna ili neizravna diskriminacija u smislu članka 19. Direktive 2006/54/EZ?“
            
         
               3.
            
            
               U slučaju potvrdnog odgovora na drugo pitanje, je li to što se radno mjesto navedene radnice ne nalazi na zbirnom popisu radnih mjesta s izvorima opasnosti koji je sastavio poslodavac nakon prethodnog savjetovanja s predstavnicima radnika i to što je služba za preventivnu medicinu i sprečavanje opasnosti na radu bolnice o kojoj je riječ izdala uvjerenje o osposobljenosti, pri čemu nijedan od tih dokumenata ne sadrži daljnja pojašnjenja o razlozima za takve zaključke, dostatno da se u svim slučajevima i bez mogućnosti osporavanja dokaže da nije došlo do povrede načela jednakog postupanja u smislu članka 19. Direktive 2006/54/EZ?
            
         
               4.
            
            
               U slučaju potvrdnog odgovora na drugo i niječnog odgovora na treće pitanje, nakon što se dokaže da rad predstavlja opasnost za majku ili dijete koje ona doji, na kojoj je od stranaka – na radnici tužiteljici ili na tuženom poslodavcu –, u skladu s člankom 19. Direktive 2006/54/EZ, teret dokazivanja da (1) nije moguća prilagodba radnih uvjeta ili radnog vremena ili da, unatoč takvoj prilagodbi, uvjeti radnog mjesta mogu negativno utjecati na zdravlje trudne radnice ili radnice koja doji (članak 26. stavak 2., u vezi sa stavkom 4. istog članka španjolskog Zakona o zaštiti na radu, kojim se prenosi članak 5. stavak 2. Direktive 92/85/EEZ) te da je (2) promjena radnog mjesta tehnički ili objektivno neizvediva ili je zbog opravdanih razloga nije moguće razumno zahtijevati (članak 26. stavak 3., u vezi sa stavkom 4. istog članka, španjolskog Zakona o zaštiti na radu, kojim se prenosi članak 5. stavak 3. Direktive 92/85/EEZ)?
            
         
      (1)  SL L 204, str. 23. (SL, posebno izdanje na hrvatskom jeziku, poglavlje 5., svezak 1., str. 246.)
   
      (2)  SL L 348, str. 1. (SL, posebno izdanje na hrvatskom jeziku, poglavlje 5., svezak 4., str. 73.)